เทรนดี้
โดย...สาวการตลาด
29 มิ.ย. 2555

โดย...สาวการตลาด
...เปิดกล้องกันไปแล้วสำหรับละครเรื่องแรกของ คุณแดง สุรางค์ เปรมปรีดิ์ ที่ผลิตให้กับช่อง 3 โดยสถานีจัดสรรเวลาใหม่ให้โดยเฉพาะ พร้อมเตรียมปรับผังรายการใหม่ไตรมาส 3 ปีนี้ งานนี้ สุรินทร์ กฤตยาพงศ์พันธุ์ บอสใหญ่ฝ่ายขายและการตลาด กำลังเตรียมแผนอยู่ แต่ขอให้ผ่านเรื่องยูโรจอดำกับไทยแลนด์ ก็อตทาเลนต์ไปก่อนนะ ตอนนี้หนักมาก...ขอบอก
...ส่วนข่าวที่ว่า ทีมงานคุณแดงจะไปร่วมผลิตละครกับเอ็กแซ็กท์ เรื่องนี้ทางเอ็กแซ็กท์ยังไม่ยืนยัน ตอนนี้ที่มีร่วมมือกันคือเรื่องมิสยูนิเวิร์ส ไทยแลนด์เท่านั้น ส่วนเรื่องอื่นๆ ถ้าคุณแดงมีประสงค์ เอ็กแซ็กท์ก็พร้อมค่ะ
...ด้านช่อง 7 แม้งานนี้จะไม่เกี่ยวกับยูโรจอดำ ไม่ได้ร่วมถ่ายทอด เพราะเป็นหนึ่งในผู้ประมูล เดี๋ยวจะหาว่าฮั้วประมูลกับจีเอ็มเอ็ม แกรมมี่ ก็เดินหน้าโชว์เรตติ้งตลอดเวลาว่าดีวันดีคืน งานนี้บอสใหญ่ “ศรัณย์ วิรุตมวงศ์” ออกงานด้วยตัวเอง แต่หลังจากคุณแดงเปิดตัวชัดเจนแบบนี้แล้ว เชื่อว่าการแข่งขันระหว่างช่อง 3 กับ 7 จะยิ่งรุนแรงขึ้น
...เอียน ลองเด็น รองประธานอาวุโส ฝ่ายบริหารสาขาย่อย บริษัท บิ๊กซี ซูเปอร์เซ็นเตอร์ เปิดให้บริการ “มินิ บิ๊กซี” ในสถานีบริการน้ำมันบางจาก 2 สาขาแรก คือ สาขา นวมินทร์และเจริญกรุงตัดใหม่ อย่างเป็นทางการไปเมื่อวันที่ 28 มิ.ย. นับเป็นการเริ่มต้นความร่วมมือด้านค้าปลีกกับบางจากอย่างเป็นทางการ ที่นำไปสู่การเปิดมินิ บิ๊กซี ในสถานีบางจากทั่วประเทศ
...ด้าน ณัฐกิตติ์ ตั้งพูลสินธนา แม่ทัพการตลาดซีพีเอ็น ศูนย์การค้าเซ็นทรัล เดินหน้าล่ารางวัลทั้งระดับประเทศและอินเตอร์ ล่าสุดเซ็นทรัลเวิลด์คว้ารางวัลด้านการตลาด 2012 “BestofThe Best VIVA Award Honoree” จากสมาคมศูนย์การค้าระหว่างประเทศ มานอนกอดเป็นรางวัลล่าสุด 
...วิชัย เอี่ยมแสงจันทร์ เอ็มดี บริษัท ธีร์ โฮลดิ้ง แจงว่าการปรับภาพลักษณ์ของ “ซีเล็ค ทูน่า” ทั้งโลโก้และบรรจุภัณฑ์โฉมใหม่ล่าสุด เพื่อสะท้อนความเป็นสากลและพรีเมียมยิ่งขึ้น พร้อมเตรียมงบกว่า 100 ล้านบาท รุกหนักกิจกรรมต่างๆ ผ่านกลยุทธ์การสื่อสารการตลาดแบบ 360 องศา ภายใต้แคมเปญ “กินปลาได้บ่อย อร่อยได้ทุกวัน” มากระตุ้นตลาดด้วย
...บริษัท เป๊ปซี่โคล่า (ไทย) เทรดดิ้ง เจ้าของผลิตภัณฑ์ซันไบทส์ ขนมมัลติเกรนอบกรอบ เชิญชวนลูกค้าแชร์คลิปออกกำลังกายสนุกๆ กับ คริส หอวัง พรีเซนเตอร์ซันไบทส์ ผ่านทางเฟซบุ๊กแฟนเพจซันไบทส์ ไทยแลนด์ ลุ้นรับรางวัลบัตรเทสโก้ โลตัส จำนวน 5 ใบ และบัตรสตาร์บัคส์ จำนวน 2 ใบ ตั้งแต่วันที่ 28 ก.ค.นี้ 
...ปุณณภา เตชะโรจน์กุล นักธุรกิจหญิงแห่งมิราเคิล บิวตี้ สปา เจ้าของสถาบันดูแลความงามและสัดส่วน Slim Concept ตัดสินใจลงทุนกว่า 350 ล้านบาท เปิดสาขา 8 แห่งรวด พร้อมได้การตอบรับอย่างดีมีลูกค้าเจ้าเนื้อตบเท้าเข้ามาใช้บริการกันคึกคัก ล่าสุดเปิดตัวผลิตภัณฑ์ใหม่ Vagheggi มาเอาใจสาวๆ อีกทางหนึ่งด้วย
...สไปเดอร์แมนมาแว้ว...สุพัฒน์ งามวงศ์ไพบูลย์ ผู้อำนวยการฝ่ายการตลาดเอสเอฟ จัดโปรโมชันใหญ่เอาใจคอหนัง ด้วยแคมเปญ SF Movie Big Bonus กับเรื่อง “The Amazing SpiderMan” โดยลุ้นรับของรางวัลใหญ่รถยนต์ All New Suzuki Swift รุ่นลิมิเตด เอดิชัน สไปเดอร์แมนคันเดียวในโลกและมอเตอร์ไซค์อีก 10 คัน รวมมูลค่ารางวัลทั้งสิ้นกว่า 1.7 ล้านบาท ตั้งแต่วันที่ 29 มิ.ย.–8 ก.ค.ศกนี้
...บริษัท เอ็กเซลเลนซ์สปอร์ต ตัวแทนจำหน่ายรายเดียว Vans ในประเทศไทย เตรียมจัดกิจกรรมดีๆ ครั้งแรกและครั้งใหญ่ในประเทศไทยรับวันสเกตโลก ในวันเสาร์ที่ 30 มิ.ย.นี้ ตั้งแต่เวลา 13.00 น. ณ บริเวณลานสะพานพระราม 8 ภายใต้ชื่องาน Vans Go Skateboarding Day 2012 พร้อมระดมนักสเกตบอร์ดกว่า 300 ชีวิตมาร่วมโชว์ด้วย